Vandale verwoes gedenkteken buite Harrismith | Netwerk24
Deur Kaydene Davids 17 Julie 2019 20:41
Die Kidston-gedenkteken nadat dit bykans heeltemal deur vandale verwoes is.
Die Kidston-gedenkteken, 'n nasionale gedenkwaardigheid naby Tandjiesberg by Harrismith, is Saterdagaand vermoedelik deur vandale bykans vernietig.
Die sandsteen-gedenkteken is deur die ouers van lt.kommandeur George Pearson Glen Kidston se ouers opgerig nadat hy en kapt. T.A. Gladstone in 1931 in 'n De Havilland Puss Moth-vliegtuig tussen Johannesburg en Pietermaritzburg gevlieg het en hul vliegtuig in 'n stofstorm oor die platorand naby Tandjiesberg geval het.
Die gedenkteken het sowat 2,75 m hoog gestaan op die witgekalkte buitelyne van 'n vliegtuig wat in klip uitgelê is, en wat duidelik uit die lug sigbaar is.
Leon Strachan van die Harrismith Erfenisstigting sê die netjiese sandsteenstruktuur is afgebreek in 'n oënskynlike soeke na iets waardevols, aangesien albei bronsplate op die toneel gevind is.
Volgens Strachan word slegs die blink vlekvryestaal-koepel vermis.
Die doel van die koepel was om ander vlieëniers op dieselfde roete te herinner aan die gevare in winderige toestande, sê Strachan.
"Dit is geen geheim dat 'n gerug lank reeds die ronde doen dat die kort, stewige gedenkteken 'n skat bewaar nie. Dieselfde bygeloof is ook al oor ander gevalle gerapporteer waar 'n monument se ontwerp van so 'n aard is dat oningeligtes die indruk kan kry dat dit 'n skat verdoesel."